Κλωντ Ζοζέφ Βερνέ

Ο **Ζοζέφ Βερνέ,** πλήρες όνομα **Κλωντ Ζοζέφ Βερνέ** (γαλλικά: Claude-Joseph Vernet, 1714-1789), ήταν Γάλλος ζωγράφος, σχεδιαστής και χαράκτης, διάσημος για τις θαλασσογραφίες του.

## Βιογραφικά στοιχεία
Ο Ζοζέφ Βερνέ γεννήθηκε στις 14 Αυγούστου 1714 στην Αβινιόν. Μαθήτευσε κοντά στον πατέρα του ζωγράφο Αντουάν Βερνέ και από 14 ετών τον βοηθούσε στα έργα του. Το 1734, σε ηλικία 20 ετών, πήγε στη Ρώμη, όπου εκπαιδεύτηκε στη θαλασσογραφία κοντά στον Μπερναντίνο Φέρτζονι και τον Αντριάν Μανγκλάρ και μελέτησε παλαιότερους τοπιογράφους όπως ο Κλωντ Λορραίν, η επιρροή του οποίου είναι ορατή στην τεχνοτροπία και τα θέματα των έργων του.

Τα θαλασσινά θέματα του Βερνέ, τα ναυάγια, οι καταιγίδες, τα ηλιοβασιλέματα και τα τοπία του, που τα οποία απέδωσε με ασυνήθιστη εικονογραφική τέχνη, αποκαλύπτουν μια λεπτή παρατήρηση του φωτός και της ατμόσφαιρας καθώς ο ζωγράφος μελέτησε ιδιαίτερα τις ιδιότητες και τις επιδράσεις τους στη διαμόρφωση των χρωματικών βαθμίδων, όπως και τα προβλήματα της ατμοσφαιρικής προοπτικής. Με τον Υμπέρ Ρομπέρ, τροφοδότησε τη νέα τάση για εξιδανικευμένα και συναισθηματικά τοπία σε έντονα ρομαντικό ύφος με έλξη προς τη δραματική αποθέωση της φύσης και του μυστηρίου.

Ο Βερνέ έζησε 20 χρόνια στη Ρώμη. Περίπου από το 1738, ήταν πλέον καθιερωμένος ζωγράφος τοπίων και θαλασσογραφιών και λάμβανε παραγγελίες από αναγνωρισμένους πελάτες διαφόρων εθνικοτήτων. Τα έργα του ήταν ιδιαίτερα δημοφιλή στους Άγγλους αριστοκράτες, πολλοί από τους οποίους ταξίδευαν στην Ιταλία για να γνωρίσουν τα αρχαία μνημεία. Το 1745 παντρεύτηκε μια Αγγλίδα που γνώρισε στη Ρώμη.

Μετά την επιστροφή του στο Παρίσι το 1753, έγινε μέλος της Βασιλικής Ακαδημίας Ζωγραφικής και Γλυπτικής και έλαβε παραγγελία από τον βασιλιά Λουδοβίκο ΙΕ΄ να ζωγραφίσει μια σειρά λιμανιών της Γαλλίας, φιλοτέχνησε 14 πίνακες του είδους.  Ο Βερνέ προσπάθησε να αναπαραστήσει επίσης την ατμόσφαιρα των έργων του, ζωγραφίζοντας μια μεγάλη ποικιλία μορφών που συμμετέχουν σε διάφορες δραστηριότητες, προσπαθώντας να μεταδώσει την αίσθηση της φασαρίας και της ζωής των λιμένων της Γαλλίας. Το 1757, ζωγράφισε τη σειρά τεσσάρων πινάκων με τίτλο *Τέσσερις στιγμές της ημέρας* που απεικονίζουν σκηνές από διάφορες ώρες της ημέρας.

Ο Ζοζέφ Βερνέ συνέχισε μια μεγάλη παραγωγή φανταστικών τοπίων και θαλασσογραφιών μέχρι τον θάνατό του στις αρχές της Γαλλικής Επανάστασης, πέθανε στο Παρίσι στις 3 Δεκεμβρίου 1789.Η οικογενειακή παράδοση της ζωγραφικής διατηρήθηκε από τον γιο του Καρλ Βερνέ και τον εγγονό του Οράς Βερνέ.

Έργα του εκτίθενται στο Μουσείο του Λούβρου και στο Εθνικό Ναυτικό Μουσείο στο Παρίσι, στο μουσείο Πράντο και το μουσείο Τύσσεν στη Μαδρίτη, στην Εθνική Πινακοθήκη Λονδίνου, στην Εθνική Πινακοθήκη της Ουάσιγκτον, στο Ερμιτάζ στην Αγία Πετρούπολη κ.α.

## Επιλογή έργων

Αρχείο:Vernet,_Claude_Joseph_-_The_Shipwreck_-_1772.jpg|*Το ναυάγιο*, 1772, Εθνική Πινακοθήκη της Ουάσιγκτον
Αρχείο:Claude-Joseph Vernet - Nuit- Scène côte méditerranéenne avec les pêcheurs et les bateaux.jpg|*Μεσογειακή νύχτα*, 1753
Αρχείο:Vernet, Claude Joseph - Seaport by Moonlight - 1771.JPG|*Λιμάνι με φεγγαρόφωτο*, 1771
Αρχείο:Claude-Joseph Vernet - A Storm on a Mediterranean Coast - Google Art Project.jpg|*Καταιγίδα*, 1767
Αρχείο:Claude-Joseph Vernet - The four times of day- Morning - Google Art Project.jpg|*Πρωί*, 1757
Αρχείο:Claude-Joseph Vernet - A River with Fishermen - c 1751 - National Gallery UK.jpg|*Ποτάμι με ψαράδες*, 1751
Αρχείο:Claude-Joseph Verne - L'entrée du port de Marseille (1754).jpg|*Είσοδος στο λιμάνι της Μασσαλίας*, 1754
Αρχείο:Vernet - Pêcheurs remontant une barque par gros temps.jpg|*Ψαράδες σύρουν βάρκα σε κακοκαιρία*, 1747
Αρχείο:Joseph Vernet - Shipwreck - WGA24740.jpg|*Ναυάγιο*, 1763


## Παραπομπές


## Εξωτερικοί σύνδεσμοι
* 

Κατηγορία:Γάλλοι ζωγράφοι του 18ου αιώνα
Κατηγορία:Γάλλοι χαράκτες